Што тычыцца фестывалю “Гальшанскі замак”, то ён запланаваны на 23-24 жніўня. З літоўскага боку мяркуецца прыезд 80 гасцей. Гэта і народныя майстры, і мясцовыя паэты, і калектывы мастацкай самадзейнасці. Тэатралізаваная частка мерапрыемства, якую рыхтуюць нашы работнікі культуры, уразіць гасцей фэсту шыкоўнымі касцюмамі гістарычных персанажаў. Згодна з умовамі праекта пашыты 20 касцюмаў, якія чакаюць свайго творчага дэбюту. У праграму свята ўключаны таксама прэзентацыя сумеснага паэтычнага зборніка ашмянскіх і віленскіх паэтаў, у які увойдуць вершы як сучаснікаў, так і слынных творцаў мінулых стагоддзяў. Для журналістаў і ўсіх зацікаўленых асоб запланавана прэс-канферэнцыя з непасрэднымі ўдзельнікамі і выканаўцамі праекта Еўрасаюза “Дзве стараны – адна гісторыя і культура”. Праз рэалізуемы праект наладзіліся сувязі паміж бібліятэчнымі работнікамі, а таксама супрацоўнікамі музеяў двух раёнаў. Магчыма, у жніўні гэтыя стасункі набудуць больш афіцыйны характар – плануецца падпісанне дамовы аб супрацоўніцтве паміж гэтымі ўстановамі.